OBSH: Duhet të paktën një vit për prodhimin e vaksinës kundër COVID-19
Drejtori Ekzekutiv i OBSH-së Mike Ryan thotë se pavarësisht se vaksina do të kërkojë kohë për t'u prodhuar, ka shumë masa të tjera që mund të merren për të ndalur përhapjen e sëmundjes. 
Do të duhet të paktën një vit për të zhvilluar një vaksinë për koronavirusin dhe vendet nuk mund thjesht të bllokojnë shoqëritë për të mposhtur sëmundjen, tha sot një ekspert i Organizatës Botërore të Shëndetësisë. Drejtori Ekzekutiv i OBSH-së, Mike Ryan tha në një intervistë për BBC-në se duhet të merren masat e nevojshme për parandaluar rikthimin e virusit pas heqjes së masave kufizuese. Drejtori Ekzekutiv i Organizatës Botërore të Shëndetësisë, Mike Ryan thotë se duhet të zbatohen masa të forta për të parandaluar përhapjen e COVID-19. Pjesa më e madhe e Evropës dhe Shteteve të Bashkuara kanë ndjekur hapat e Kinës e vendeve të tjera të Azisë, duke vendosur kufizime drastike për të luftuar koronavirusin. Një numër i madh vendesh evropiane i kanë kërkuar shumicës së fuqisë së tyre punëtore që të punojnë nga shtëpia e kanë urdhëruar mbylljen e shkollave, lokaleve e restoranteve. Drejtori Ekzekutiv i OBSH-së, Mike Ryan thotë se Kina, Singapori e Koreja e Jugut, vende këto që i shoqëruan masat drastike kufizuese me testime në masë për raste të dyshuar me koronavirus, ofruan një model për Evropën, që tashmë sipas Organizatës Botërore të Shëndetësisë është shndëruar në epiqendër të pandemisë. Zoti Ryan paralajmëron të rinjtë që të jenë të kujdesshëm pasi të dhënat tregojnë se edhe ata mund të përballen me pasoja të rënda shëndetësore nëse infektohen nga COVID-19. Zyrtari i OBSH-së tha se do të duhet të paktën një vit për zhvillimin e një vaksine për koronavirusin. Mike Ryan gjithashtu tha se disa vaksina ishin në zhvillim e sipër, por provat klinike kanë filluar vetëm në Shtetet e Bashkuara. Numri i të infektuarve me COVID-19 në botë ka arritur në mbi 300 mijë, ndërsa ai i vdekjeve në mbi 13 mijë.